བླ་མ་ལ་ཕྱག་འཚལ་ལོ། འདིར་གཞི་ཁྲེགས་ཆོད་དང་ལམ་ཐོད་རྒལ་གྱི་གནས་ལུགས་ཉམས་སུ་ལེན་པ་ལ་མན་ངག་མདོར་བསྡུས་ཙམ་བརྗོད་ན། ཡེ་གཞི་ཀུན་ཏུ་བཟང་

པོའི་གནས་ལུགས་བློས་མ་རེག་ཅིང་འཁྲུལ་པའི་དྲི་ཙམ་གྱིས་ཀྱང་མ་གོས་ཤིང་སྤྲོས་པའི་མཐའ་བརྒྱད་དང་བྲལ་བ་རྣམ་པར་ཐར་པའི་སྒོ་གསུམ་དང་ལྡན་པའི་བདག་ཉིད་རང་རིག་སྨྲ་བསམ་བརྗོད་པ་དང་བྲལ་བའི་ངང་མངོན་གྱུར་དུ་འཇོག་པ་ལས། རིག་རྩལ་གྱི་ཆ་གང་ལའང་སྤང་བླང་མི་བྱེད་པ་གནད་ཡིན་ནོ། དེ་ལྟར་རིག་པའི་གནས་ཚུལ་དང་ཡིན་ལུགས་ཤེས་པའི་ངང་ནས། སྒོ་ཡུལ་རླུང་རིག་གི་གནད་ལ་བརྟེན་ནས་ལམ་སྣང་ལྷུན་གྲུབ་ཀྱི་གདམས་པ་ཉམས་སུ་ལེན་པ་ལ། སྒྲོན་མ་བཞིའི་གསང་ལམ་ནས་སྣང་བ་བཞིའི་ལམ་རྟགས་དབྱིངས་དང་ཐིག་ལེ་རིག་གདངས་ཀྱི་སྣང་བ་ཇི་ལྟར་ཤར་ཡང་། དེ་ལ་བཟང་རྟོག་ངན་རྟོག་ལུང་མ་བསྟན་གསུམ་དང་བྲལ་བའི་ངང་ནས་ནམ་མཁའ་དྭངས་གསལ་གྱི་ཆ་དང་འགྲོགས་པ་ལྟ་བུར་རིག་གདངས་ལྷུན་གྲུབ་ཀྱི་ཡོན་ཏན་ཐམས་ཅད་མངོན་དུ་གྱུར་པ་དེའི་ངང་དུ་ལྷན་ནེར་བཞག་པས། ཇི་ཞིག་ནས་སྣང་བཞི་ཚད་ལ་ཕེབས་ནས་གདོད་མའི་སར་ཕྱིན་པར་ངེས་སོ།། ཅེས་པ་ལྷག་མཐོང་གིས་བསྐུལ་ངོར་བདེ་བའི་མིང་གིས་སོ།།